b'\n_START_ARTICLE_\nParinmuodostus (fysiikka)\n_START_PARAGRAPH_\nParinmuodostus tarkoittaa fysiikassa alkeishiukkasen ja sen antihiukkasen syntymist\xc3\xa4 tavallisimmin fotonista (tai muusta neutraalista bosonista). T\xc3\xa4m\xc3\xa4 vaatii riitt\xc3\xa4v\xc3\xa4sti energiaa sek\xc3\xa4 mahdollisuutta liikem\xc3\xa4\xc3\xa4r\xc3\xa4n ja energian s\xc3\xa4ilymiselle. Samoin syntyneiden hiukkasten tulee kumota toistensa py\xc3\xb6rimism\xc3\xa4\xc3\xa4r\xc3\xa4, s\xc3\xa4hk\xc3\xb6varaus ja muut ominaisuudet._NEWLINE_Tavallisesti parinmuodostuksen vaatimukset t\xc3\xa4yttyv\xc3\xa4t, kun suurienergiainen fotoni vuorovaikuttaa atomiytimen kanssa. Mik\xc3\xa4li fotonilla on vaikkapa kaksi kertaa elektronin lepomassa (m\xe2\x82\x91) eli 1,022\xc2\xa0MeV energiaa, saattaa muodostua elektroni ja positroni. Fotonin energian ja ytimen j\xc3\xa4rjestysluvun kasvaessa parinmuodostuksen todenn\xc3\xa4k\xc3\xb6isyys kasvaa._NEWLINE__NEWLINE_Koska fotonin liikem\xc3\xa4\xc3\xa4r\xc3\xa4n tulee siirty\xc3\xa4 johonkin, ei parinmuodostusta voi tapahtua tyhj\xc3\xa4ss\xc3\xa4 avaruudessa vaan tarvitaan kohde, johon liikem\xc3\xa4\xc3\xa4r\xc3\xa4 ja energia s\xc3\xa4ilyy._NEWLINE_Parinmuodostus on t\xc3\xa4rkein suurienergiaisten (useita MeV tai enemm\xc3\xa4n) gammas\xc3\xa4teiden vaimenemismenetelm\xc3\xa4 tiiviiss\xc3\xa4 aineessa.'